[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.11.2006

COM(2006) 719 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του παραρτήματος ΙΙΙ του κανονισμού (EK) αριθ. 1083/2006 περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ιστορικο της προτασησ

Αιτιολόγηση και στόχοι της πρότασης

Εν όψει της προσχώρησης της Βουλγαρίας και της Ρουμανίας στην Ευρωπαϊκή Ένωση, την 1η Ιανουαρίου 2007, η νομοθεσία της ΕΕ σχετικά με την πολιτική συνοχής, και συγκεκριμένα ο κανονισμός (ΕΚ) αριθ. 1083/2006 της 11ης Ιουλίου 2006 περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999[1], πρέπει να προσαρμοστούν ώστε να συμπεριληφθεί η Βουλγαρία και η Ρουμανία από την ημερομηνία προσχώρησής τους στην Ευρωπαϊκή Ένωση.

Έχει εκπονηθεί πρόταση κανονισμού, που αντικαθιστά το παράρτημα ΙΙΙ του κανονισμού (ΕΚ) αριθ, 1083/2006, σχετικά με τα ανώτατα όρια που εφαρμόζονται στα ποσοστά συγχρηματοδότησης. Το τροποποιημένο παράρτημα ΙΙΙ συμπεριλαμβάνει τη Ρουμανία και τη Βουλγαρία μεταξύ των χωρών που απαριθμούνται στην πρώτη σειρά του πίνακα του Παραρτήματος, που είναι επιλέξιμες για το υψηλότερο ποσοστό συγχρηματοδότησης, στο πλαίσιο του Ευρωπαϊκού Ταμείου Περιφερειακής Ανάπτυξης, του Ευρωπαϊκού Κοινωνικού Ταμείου και του Ταμείου Συνοχής.

Γενικό πλαίσιο

Σύμφωνα με το άρθρο 4 παράγραφος 3 της συνθήκης προσχώρησης της Δημοκρατίας της Βουλγαρίας και της Ρουμανίας στην Ευρωπαϊκή Ένωση, τα θεσμικά όργανα της Ευρωπαϊκής Ένωσης μπορούν, πριν από την προσχώρηση, να προβούν σε προσαρμογές των νομοθετικών πράξεων των θεσμικών οργάνων που χρήζουν προσαρμογής λόγω της προσχώρησης.

Ισχύουσες διατάξεις στον τομέα τον οποίο αφορά η πρόταση

Η πρόταση τροποποιεί τον κανονισμό (EK) αριθ. 1083/2006, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999.

Συνάφεια με άλλες πολιτικές και στόχους της Ένωσης

Η πρόταση επιφέρει τεχνικές προσαρμογές στο ισχύον κοινοτικό δίκαιο με βάση τη δέσμευση της Βουλγαρίας και της Ρουμανίας να προσχωρήσουν στην ΕΕ.

2. Διαβούλευση των ενδιαφερομενων μερων και εκτιμηση των επιπτωσεων

Διαβουλεύσεις με τα ενδιαφερόμενα μέρη

Δεν κρίθηκε αναγκαία η διαβούλευση με τα ενδιαφερόμενα μέρη.

Συγκέντρωση και χρησιμοποίηση των εκτιμήσεων εμπειρογνωμόνων

Δεν υπήρξε ανάγκη προσφυγής σε εξωτερικούς εμπειρογνώμονες.

Εκτίμηση του αντικτύπου

Δεν εκπονήθηκε εκτίμηση του αντικτύπου.

3. Νομικα στοιχεια της προτασης

Συνοπτική παρουσίαση της προτεινόμενης δράσης

Ο προτεινόμενος κανονισμός αντικαθιστά το παράρτημα ΙΙΙ του κανονισμού (ΕΚ) αριθ. 1083/2006 περί των ανωτάτων ορίων που εφαρμόζονται στα ποσοστά συγχρηματοδότησης προκειμένου να συμπεριληφθούν η Ρουμανία και η Βουλγαρία μεταξύ των επιλέξιμων για συγχρηματοδότηση χωρών στο πλαίσιο του Ευρωπαϊκού Περιφερειακού Ταμείου Ανάπτυξης, του Ευρωπαϊκού Κοινωνικού Ταμείου και του Ταμείου Συνοχής.

Νομική βάση

Η συνθήκη προσχώρησης της Βουλγαρίας και της Ρουμανίας[2] και ιδίως το άρθρο 4 παράγραφος 3, αποτελεί τη νομική βάση. Η πράξη προσχώρησης της Βουλγαρίας και της Ρουμανίας[3], και ιδίως το άρθρο 56 αποτελεί περαιτέρω νομική βάση.

Αρχή της επικουρικότητας

Στην αρχική έκδοση του κανονισμού (ΕΚ) αριθ. 1083/2006 είχαν ήδη συνεκτιμηθεί θέματα που συνδέονται με την εφαρμογή της αρχής της επικουρικότητας. Η παρούσα πρόταση δεν έχει περαιτέρω επιπτώσεις στην εφαρμογή της αρχής της επικουρικότητας.

Αρχή της αναλογικότητας

Στην αρχική έκδοση του κανονισμού (ΕΚ) αριθ. 1083/2006 είχαν ήδη συνεκτιμηθεί θέματα που συνδέονται με την εφαρμογή της αρχής της αναλογικότητας. Η παρούσα πρόταση δεν έχει περαιτέρω επιπτώσεις στην εφαρμογή της αρχής της αναλογικότητας.

Επιλογή νομικών μέσων

Προτεινόμενα νομικά μέσα: Η πρόταση τροποποιεί ισχύοντα κανονισμό και, ως εκ τούτου, πρέπει να έχει, επίσης, τη μορφή κανονισμού.

4. Δημοσιονομικές επιπτώσεις

Η παρούσα πρόταση δεν έχει δημοσιονομικές επιπτώσεις, επειδή η ετήσια κατανομή των αναλήψεων υποχρεώσεων, που προβλέπεται στο παράρτημα Ι του κανονισμού (ΕΚ) 1083/2006, περιλαμβάνει ήδη τις αναλήψεις υποχρεώσεων για τη Ρουμανία και τη Βουλγαρία, με βάση τις δημοσιονομικές προοπτικές.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του παραρτήματος ΙΙΙ του κανονισμού (EK) αριθ. 1083/2006 περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη προσχώρησης της Βουλγαρίας και της Ρουμανίας[4], και ιδίως το άρθρο 4 παράγραφος 3,

την πράξη προσχώρησης της Βουλγαρίας και της Ρουμανίας[5], και ιδίως το άρθρο 56,

την πρόταση της Επιτροπής,

Εκτιμώντας τα ακόλουθα:

(1) Σύμφωνα με το άρθρο 56 της πράξης προσχώρησης, σε περίπτωση πράξεων που παραμένουν σε ισχύ πέραν της 1ης Ιανουαρίου 2007 και χρήζουν προσαρμογών λόγω της προσχώρησης, οι δε αναγκαίες προσαρμογές δεν προβλέπονται στην πράξη προσχώρησης ή στα παραρτήματα αυτής, το Συμβούλιο εκδίδει τις αναγκαίες πράξεις, εκτός και εάν η Επιτροπή έχει εκδώσει την αρχική πράξη.

(2) Στον κανονισμό (EΚ) αριθ. 1083/2006[6] του Συμβουλίου, καθορίζονται οι γενικοί κανόνες που διέπουν το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και οι στόχοι τους. Σύμφωνα με το άρθρο 53, το παράρτημα ΙΙΙ του εν λόγω κανονισμού καθορίζει τα ανώτατα όρια που ισχύουν για τα ποσοστά συγχρηματοδότησης στα επιχειρησιακά προγράμματα ανά κράτος μέλος και στόχο, με βάση αντικειμενικά κριτήρια. Το παράρτημα ΙΙΙ του κανονισμού (ΕΚ) αριθ. 1083/2006 πρέπει να προσαρμοστεί ώστε να συνεκτιμηθεί η προσχώρηση της Βουλγαρίας και της Ρουμανίας στην Ευρωπαϊκή Ένωση.

(3) Είναι αναγκαία η διασφάλιση της άμεσης έγκρισης τυχόν τεχνικών προσαρμογών της νομοθεσίας που διέπει το Διαρθρωτικό Ταμείο και το Ταμείο Συνοχής ώστε να δοθεί η δυνατότητα στη Βουλγαρία και στη Ρουμανία να υποβάλουν έγγραφα προγραμματισμού ήδη από την ημερομηνία προσχώρησής τους στην Ευρωπαϊκή Ένωση

(4) Ως εκ τούτου, ο κανονισμός (ΕΚ) αριθ. 1083/2006 πρέπει να τροποποιηθεί αναλόγως

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα ΙΙΙ του κανονισμού (ΕΚ) αριθ. 1083/2006 αντικαθίσταται από το κείμενο του παραρτήματος του παρόντος κανονισμού.

Άρθρο 2

Ο παρών κανονισμός αρχίζει να ισχύει μόνο υπό την επιφύλαξη και από την ημερομηνία έναρξης ισχύος της συνθήκης προσχώρησης της Βουλγαρίας και της Ρουμανίας.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Η Πρόεδρος

ΠΑΡΑΡΤΗΜΑ

«ΠΑΡΑΡΤΗΜΑ ΙΙΙ

Ανώτατα όρια που εφαρμόζονται στα ποσοστά συγχρηματοδότησης

(που αναφέρονται στο άρθρο 53)

Κριτήρια | Κράτη μέλη | ΕΤΠΑ και ΕΚΤ Ποσοστό επιλέξιμων δαπανών | Ταμείο Συνοχής Ποσοστό επιλέξιμων δαπανών |

(1) Κράτη μέλη των οποίων το μέσο κατά κεφαλήν ακαθάριστο εγχώριο προϊόν (ΑΕγχΠ), για την περίοδο 20012003, ήταν μικρότερο από το 85 % του μέσου όρου της ΕΕ-25 στην ίδια περίοδο. | Βουλγαρία, Τσεχική Δημοκρατία, Εσθονία, Ελλάδα, Κύπρος, Λετονία, Λιθουανία, Ουγγαρία, Μάλτα, Πολωνία, Πορτογαλία, Ρουμανία, Σλοβενία, Σλοβακία | 85% για τους στόχους «Σύγκλιση» και «Περιφερειακή ανταγωνιστικότητα και απασχόληση» | 85% |

2) Κράτη μέλη, εκτός των κρατών του σημείου 1, επιλέξιμα για το μεταβατικό καθεστώς του Ταμείου Συνοχής την 1η Ιανουαρίου 2007. | Ισπανία | 80% για τις περιφέρειες του στόχου «Σύγκλιση» και τις περιφέρειες «σταδιακής εισόδου» δυνάμει του στόχου «Περιφερειακή ανταγωνιστικότητα και απασχόληση» 50% για τους στόχους «Περιφερειακή ανάπτυξη και απασχόληση» εκτός περιφερειών «σταδιακής εισόδου» | 85% |

3) Κράτη μέλη εκτός των κρατών των σημείων 1 και 2. | Βέλγιο, Δανία, Γαλλία, Ομοσπονδιακή Δημοκρατία της Γερμανίας, Γαλλία, Ιρλανδία, Ιταλία, Λουξεμβούργο, Κάτω Χώρες, Αυστρία, Φινλανδία, Σουηδία και Ηνωμένο Βασίλειο. | 75% για το στόχο «Σύγκλιση» | - |

4) Κράτη μέλη εκτός των κρατών των σημείων 1 και 2. | Βέλγιο, Δανία, Γαλλία, Ομοσπονδιακή Δημοκρατία της Γερμανίας, Γαλλία, Ιρλανδία, Ιταλία, Λουξεμβούργο, Κάτω Χώρες, Αυστρία, Φινλανδία, Σουηδία και Ηνωμένο Βασίλειο. | 50% για το στόχο «Περιφερειακή ανταγωνιστικότητα και απασχόληση» | - |

(5) Εξόχως απόκεντρες περιφέρειες του άρθρου 299 παράγραφος 2 της Συνθήκης οι οποίες επωφελούνται από την πρόσθετη χρηματοδότηση για τις περιφέρειες αυτές η οποία μνημονεύεται στο σημείο 20 του παραρτήματος ΙΙ. | Ισπανία, Γαλλία και Πορτογαλία | 50% | - |

6) Εξόχως απόκεντρες περιφέρειες του άρθρου 299 παράγραφος 2 της Συνθήκης. | Ισπανία, Γαλλία και Πορτογαλία | 85% για τους στόχους «Σύγκλιση» και «Περιφερειακή ανταγωνιστικότητα και απασχόληση» | - |

»[pic][pic][pic]

[1] ΕΕ L 210 της 31.7.2006, σ. 25.

[2] ΕΕ L 157 της 21.6.2005, σ. 11.

[3] ΕΕ L 157 της 21.6.2005, σ. 203.

[4] ΕΕ L 157 της 21.6.2005, σ. 11.

[5] ΕΕ L 157 της 21.6.2005, σ. 203.

[6] ΕΕ L 210 της 31.7.2006, σ. 25.